《念奴娇 长沙王墓用坡公韵》
清代·王策

蟠龙门外，吊孙郎才武，三分英物。百战青年凭一剑，铸就江东铁壁。

公瑾杯觞，大乔眉黛，花簇珠屏雪。咄哉怪事，人奴能死人杰。

今日断冢烟埋，粘天荞麦，牧笛哀声发。假使镜中妖暂息，未卜曹刘兴灭。

天地无情，英雄运去，空有冲冠发。可堪青盖，又占入洛年月。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。